ธอส.-ธกส. เลื่อนออกรางวัลสลากออมทรัพย์
ธอส. และ ธ.ก.ส. ประกาศเลื่อนการออกรางวัลสลากออมทรัพย์ไปวันที่ 2 พ.ค. 2563
25 มี.ค. 2563

นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ตามที่สำนักงานสลากกินแบ่งรัฐบาลประกาศเปลี่ยนแปลงการออกรางวัลของสลากกินแบ่งรัฐบาล งวดวันที่ 1 เมษายน 2563 เป็นวันที่ 2 พฤษภาคม 2563 เพื่อสนับสนุนนโยบายของรัฐบาลในการควบคุมการแพร่ระบาดของไวรัสโคโรนา 2019 (โควิด-19) ซึ่งสำนักงานสลากกินแบ่งรัฐบาล เป็นหน่วยงานที่ดำเนินการออกรางวัลสลากออมทรัพย์ของธนาคารอาคารสงเคราะห์ด้วยนั้น
ธอส. พิจารณาแล้วจึงเห็นสมควรให้เลื่อนการออกรางวัลสลากออมทรัพย์ของธนาคารทั้ง 3 ชุด งวดประจำวันที่ 16 เมษายน 2563 ออกไปเป็นวันที่ 2 พฤษภาคม 2563 ประกอบด้วย ชุดวิมานเมฆ (หน่วยละ 1 ล้านบาท) ชุดพราวพิมาน(หน่วยละ 10 ล้านบาท) และชุดพิมานมาศ (หน่วยละ 50,000 บาท) และหากมีการเปลี่ยนแปลงวันออกรางวัลเพิ่มเติม ธนาคารจะประกาศให้ลูกค้าทราบล่วงหน้าต่อไป
ทั้งนี้ ธอส. จะพิจารณาถึงความปลอดภัยของทุกฝ่ายที่เกี่ยวข้อง และเพื่อให้สอดคล้องกับสถานการณ์ของการแพร่ระบาดของไวรัสโควิด-19 แนวทางของสำนักงานสลากกินแบ่งรัฐบาล และนโยบายของภาครัฐ ซึ่งการเลื่อนการออกรางวัลในครั้งนี้ จะไม่มีผลกระทบต่อผลตอบแทนและโอกาสในการถูกรางวัลของผู้ซื้อสลากทุกหน่วย ตามเงื่อนไขของสลากออมทรัพย์ ธอส. ในแต่ละชุด สอบถามรายละเอียดหรือติดตามข้อมูลข่าวสารของธนาคารเพิ่มเติมได้ที่ www.ghbank.co.th หรือ Facebook Fanpage ธนาคารอาคารสงเคราะห์ และ ศูนย์ลูกค้าสัมพันธ์ (Call Center) โทร.0-2645-9000
ด้านธนาคารเพื่อการเกษตรและสหกรณ์การเกษตร (ธ.ก.ส.) ได้แจ้งว่า เนื่องจากสถานการณ์การแพร่ระบาดของเชื้อไวรัสโควิด-19 ธ.ก.ส. ขอเลื่อนการออกรางวัลสลากออมทรัพย์ทวีสินทุกชุด จากเดิมวันที่ 16 เมษายน 2563 เปลี่ยนเป็นวันที่ 2 พฤษภาคม 2563